Un episod de o violenţă ieşită din comun este anchetat de poliţiştii din Bucureşti. Un şofer a fost snopit în bătaie în maşina lui de doi indivizi care au coborât dintr-un vehicul cu numere de Bulgaria. Totul s-a întâmplat la un semafor, de aceea există bănuiala că este vorba despre o răzbunare pentru un incident în trafic.

ACTUALIZARE 15.03.2017: Cei doi bătăuși au fost prinși.

Imaginile au fost surprinse duminică dimineața, în jurul orei 9.00, în zona Unirii. Doi indivizi ies dintr-o mașină cu numere de Bulgaria și-a dau buzna peste șoferul mașinii din față, pe care îl lovesc repetat cu pumnii și picioarele.

Bărbatul agresat a mers la secția 14 de Poliție și a depus o plângere. El spune că a fost vorba despre o răzbunare, în urma unei șicanări în trafic, iar acum polițiștii încearcă să dea de agresori. Dacă vor fi prinși, riscă să se aleagă cu dosar penal pentru loviri și alte violențe.